Sandakanas

Sandakanas () – miestas Malaizijoje, Borneo saloje, Sabaho valstijoje, Sulu jūros pakrantėje, prie didelio užutėkio. Apygardos centras. Svarbus jūrų uostas. Yra oro uostas, plentas į Kota Kinabalu. Uostas dėl sąnašų nepasiekiamas didesniems nei 11 tūkst. tonų laivams. Išvežama mediena, kopra, abaka. Laivų statybos, kašu gamybos pramonė, maisto šaldymas, krevečių auginimas. Apylinkėse plyti aliejinių palmių ir kokospalmių plantacijos. Turizmas.

Sandakane yra Raudonoji kalva, nuo kurios veriasi reginys į Berhalos salą (kurortinė vietovė). Apylinkėse yra Sepiloko orangutanų rezervatas, Gomantongo urvai (juose gausu kregždžių ir šikšnosparnių). Mieste yra Šv. Marijos katedra, Šv. Mykolo ir Visų Angelų anglikonų bažnyčia, didžioji mečetė, Trijų Šventųjų kinų šventykla.

Sandakane gyvena kinai, malajai, badžai, didelė filipiniečių diaspora.

 Istorija 
1874 m. gyvenvietę, tada vadintą Elopura britai įkūrė kaip prekybinį postą (prekiauta mediena, rotangu, kregždžių lizdais, damaro derva, kokosais). Miestas tapo Šiaurės Borneo kolonijos sostine. Nuo XX a. 3-ojo dešimtmečio plėtėsi sausinant jūros pakrantę, nes kalnai trukdė plėtrai. Į miestą atvyko daug kinų imigrantų iš Honkongo, vėliau filipiniečių iš Mindanao. 1947 m. kolonijos sostinė perkelta į Džeseltoną (dabartinį Kota Kinabalu).Ismail Ali. „The Role and Contribution of the British Administration and the Capitalist in the North Borneo Fishing Industry, 1945–63“. Pascasarjana Unipa Surabaya. pp. 1–3. 

 Šaltiniai 

Kategorija:Malaizijos miestai